Mogens Jensen (S), 2005-12-13:
Der skal ikke herske nogen tvivl om, at det for Socialdemokraterne er utrolig vigtigt, at vi har et velfungerende lokalradio- og -tv-net i Danmark.
Det er et af hovedpunkterne også i det medieforslag, som Socialdemokraterne nys har fremlagt, og det vil også være et af de krav, vi tager med øverst på dagsordenen, når vi nu i løbet af foråret skal til nye medieforhandlinger.
Det har selvfølgelig også været udgangspunktet for os i behandlingen af det lovforslag, som her foreligger.
Som jeg gav udtryk for under førstebehandlingen, er der ting ved det her lovforslag, som Socialdemokraterne ikke er tilfredse med.
Vi er ikke tilfredse med, at man nedlægger de lokale radio- og tv-nævn til fordel for at lægge al kompetencen over i et centralt radio- og tvnævn.
Vi synes heller ikke, det er fornuftigt at ophæve must carry-bestemmelsen, og vi synes egentlig også, at vi havde været bedre stillet, ved at lovforslaget var kommet efter de kommende medieforhandlinger, fordi vi jo der kan se tingene i en sammenhæng.
Men sådan er det ikke, når det er et andet flertal, der bestemmer, og derfor har vi valgt den tilgang til det her lovforslag, at vi vil forsøge at opnå det bedst mulige for lokal-radio- og -tv-stationerne i forhold til, hvad lovforslaget indeholder.
Endelig er vi blevet enige med de øvrige partier om at henstille til justitsministeren, at vi får skærpet straffene for pirateri, som netop er noget af det, der rammer de kunstneriske ophavsrettigheder, og som det er vigtigt, at vi får præciseret i lovforslaget.
Alt i alt har vi fra Socialdemokraternes side, synes vi, fået indrømmelser.
Det er ikke alt, vi er tilfredse med i loven.
Sådan er det, når vi vedtager love på Christiansborg: Man må give, og man må tage.
Og vi synes altså, at det her lander fornuftigt, og derfor vælger vi at stemme for.
Som hr. Per Clausen så udmærket er klar over, er der jo i den pulje, der er til rådighed for lokal-radio og -tv, nøjagtig det samme beløb, som der var før.
Og det er for lidt, det er hr. Per Clausen og jeg fuldstændig enige om, og det vil Socialdemokratiet arbejde for bliver hævet til 50 mio. kr. under de kommende forhandlinger.
Men det ændrer ikke ved, at i forhold til det lovforslag, der forelå fra regeringens side, så har vi altså nu fået reddet en pulje penge, der bliver specielt delt ud til de grupper, der ellers ville komme i klemme.
Det synes jeg sådan set er meget fornuftigt, og så har vi jo så oven i købet fået reddet studenterradioen og højskoleradio og handicapradio og -tv.
Til hr. Holger K. Nielsen kan jeg sige, at der er sket det, at vi har fået fire indrømmelser, som jeg har stået og redegjort for her tidligere.
Det er det, der gør, at vi siger, at det her lovforslag og det, der kommer ud af det her lovforslag, ser altså bedre ud og giver bedre muligheder for de lokale radio- og tv-stationer, end hvis ikke vi var gået med ind og havde påvirket processen sammen med Det Radikale Venstre.
Nu har vi sikret en pulje penge, der gør, at handicap-tv ikke kommer til at skulle dreje nøglen om, at studenterradiostationer og -tv-stationer ikke kommer til at skulle dreje nøglen om, og at man også stadig væk kan producere tv og radio med tilskud ude på højskolerne.
Jeg mener, det er vigtige resultater sammenholdt med de øvrige ting, vi har fået i lovforslaget, og det er den konkrete baggrund for, at vi må sige, at, ja, der er dårlige ting i det her lovforslag, men nu er der så også kommet lidt gode ting med ind i det, og derfor stemmer vi for.